Gedagte vir die dag:  BoosheidFoto: pixabay.com Lees Matteus 4: 1-11 Maar Jesus sê vir hom: “Gaan weg, Satan, want daar staan geskrywe: “Die Here jou God moet jy aanbid en Hom alleen dien.” (Matteus 4:10) — Toe is Jesus deur die Gees die woestyn in gelei om deur die duiwel versoek te word (Matteus 4:1) In hierdie vertelling oor Jesus se versoeking deur die duiwel – tog so vreemd vir ons, 21ste-eeuse Jesusvolgelinge – sien ons die eerste tree op sy lydensweg reeds aan die begin van sy bediening. Dit is ‘n vreemde verhaal, al laat Matteus se eerste sin daaroor dit doodnormaal klink. So asof dit niks is nie dat die geliefde Seun van God, pas deur die stem uit die hemel geïdentifiseer, deur niemand minder nie as die Gees – wat insgelyks uit die hemel gekom en soos ‘n duif op Hom neergedaal het – die woestyn in gelei word. En dan nie om deur sy Vader geseën of deur die Gees verlig te word nie, maar om deur, die duiwel versoek te word. Vreemd. En selfs nog vreemder is die duiwel se benadering: ‘n vriendelike toergids, jy sou jou selfs ‘n glimlag kon verbeel. Ingelig: “Daar staan mos geskrywe … “ En gul, vrygewig: “Dit alles sal ek vir U gee …” Ag, dalk is niks hieraan so vreemd nie. Is dit nie maar Boosheid se manier nie? Om sy slagoffers in die alledaagse gang van hul lewe aan die arm te neem en rond te wys en hulle met sy welsprekende ingeligtheid te beïndruk. Om hulle ‘n aanbod te maak wat hulle nie kan weier nie. Jesus het geweier. Hy het Boosheid weggejaag toe Hy dit herken. Ons moet dit by Hom leer: Wanneer ons ego gestreel word en daar allerlei beloftes oor mag en rykdom na ons kant toe kom, moet ons mooi kyk wie langs ons staan en so gulhartig glimlag. Leer my, Here, hoe om Boosheid te herken. Gee my die moed en die woorde om dit dadelik te verjaag.